SK Úradný vestník Európskej únie C 65/92

Stanovisko Európskeho hospodárskeho a sociálneho výboru na tému: „Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov – Príspevok Komisie k obdobiu hodnotenia a po ňom: Plán D pre demokraciu, dialóg a diskusiu“

KOM(2005) 494, konečné znenie

(2006/C 65/17)

Európska komisia sa 13. októbra 2005 rozhodla podľa článku 262 Zmluvy o založení Európskeho spoločenstva prekonzultovať s Európskym hospodárskym a sociálnym výborom „Príspevok Komisie k obdobiu hodnotenia a po ňom: Plán D pre demokraciu, dialóg a diskusiu“

a výbor sa podľa článku 19, odsek 1 svojho vnútorného poriadku rozhodol na svojom 421. plenárnom zasadnutí 26. a 27. októbra 2005 zriadiť podvýbor pre prípravu prác v danej veci.

Podvýbor pre obdobie hodnotenia a po ňom: Plán D pre demokraciu, dialóg a diskusiu, ktorý bol poverený vypracovaním návrhu stanoviska výboru v danej veci, prijal svoje stanovisko 1. decembra 2005. Spravodajkyňou bola pani Jillian van Turnhout.

Európsky hospodársky a sociálny výbor prijal na svojom 422. plenárnom zasadnutí 14. a 15. decembra 2005 (schôdza zo 14. decembra 2005) 83 hlasmi za, 7 hlasmi proti, pričom 13 sa hlasovania zdržali, nasledujúce stanovisko:

1. Zhrnutie stanoviska

Výbor sa zámerne rozhodol vypracovať krátku a výlučne operatívnu odpoveď na oznámenie Európskej komisie. Predkladá niekoľko konkrétnych opatrení, o ktorých je presvedčený, že ich prostredníctvom by výbor mohol sám alebo v spolupráci s inými inštitúciami významne prispieť k širokej diskusii počas obdobia hodnotenia („reflection period“) a po ňom. Obsahuje dve základné myšlienky: zamerať sa na ustanovenia Zmluvy o Ústave týkajúce sa demokratického života Únie tým, že sa v praxi v širšej miere presadí participatívna demokracia prostredníctvom dvoch pilierov – občianskeho dialógu a posilneného európskeho sociálneho dialógu; a zaistiť, aby bolo v širokej diskusii počuť hlas organizovanej občianskej spoločnosti a jej zástupcov.

2. Úvod

Vzhľadom na:

— veľmi krátku dobu určenú na vypracovanie návrhu stanoviska,

— podrobnejší prístup vysvetlený v stanovisku výboru z 26. októbra 2005 o období hodnotenia (resp. premýšľania – „reflection period“) (1) na požiadanie Európskeho parlamentu,

— blížiace sa prijatie Bielej knihy Európskej komisie o komunikačnej stratégii,

— zámer, ktorý oznámila Európska rada vo svojich záveroch 16. a 17. júna 2005 (2) o zbilancovaní situácie v prvom polroku 2006, a tým naliehavosť iniciovania čo najširšej možnej diskusie v Únii a v členských štátoch, a to aj na úrovni organizovanej občianskej spoločnosti,

sa výbor rozhodol s úmyslom začať čo možno najširšiu diskusiu, ktorá by mala za cieľ podporiť participatívnu demokraciu na miestnej, regionálnej, národnej úrovni a úrovni EÚ, že sa obmedzí vo svojom stanovisku na niekoľko operatívnych odporúčaní, prostredníctvom ktorých by samotný výbor mohol podporiť diskusiu a zlepšiť svoju vlastnú úlohu ako most medzi Európou a organizovanou občianskou spoločnosťou.

Výbor víta iniciatívu Európskej komisie pri prezentovaní jej oznámenia o „Pláne D“. Výbor však zastáva názor, že kým plán je dostatočne ambiciózny vo svojich cieľoch, skutočný dosah predložených návrhov by mohol byť sporný, najmä vzhľadom na absenciu konkrétnych návodov na to, ako by mali byť navrhované opatrenia uvedené do praxe. Výbor sa preto teší, že bude môcť preštudovať konkrétne návrhy, ktoré očakáva od Komisie. Výbor vyhlasuje zámer, že pomôže Komisii pri dosahovaní väčšej operatívnosti jej návrhov, najmä v tých oblastiach, ktoré sa týkajú zapojenia organizovanej občianskej spoločnosti.

3. Odporúčania

3.1 Na základe úspechu pilotnej schémy sa výbor zaväzuje, že zovšeobecní využitie systému „elektronickej vizitky“ pre svojich členov, pomocou ktorého budú individuálne upravené buletiny zasielané do osobných adresárov, čo zlepší členom výboru ich funkciu „mosta“ medzi Európou a organizovanou občianskou spoločnosťou.

3.2 Na základe úspechu fóra zainteresovaných strán konanom v Bruseli v apríli (o trvalo udržateľnom rozvoji) a novembri (o „preklenutí priepasti“) 2005, a najmä úspešného používania upravenej verzie metódy Otvoreného priestoru („Open Space method“) sa výbor zaväzuje, že pomôže svojim členom a hospodárskym a sociálnym radám v jednotlivých štátoch zorganizovať podobné fóra zainteresovaných strán na úrovni členských štátov. Výbor by mohol pomôcť tým, že: — zapojí svoje rôzne siete členov a ich organizácie a tým využije ich potenciálne znásobené účinky; — poskytne svoje odborné vedomosti pre oživenie metódy Otvoreného priestoru; — vypracuje príručku, založenú na doterajších skúsenostiach výboru o tom, ako možno čo najlepšie organizovať také fóra; — bude usilovať o to, aby sa inštitúcie, najmä Európska komisia, zapojili do tohto procesu ako spoluorganizátori, aj ako účastníci. Také fóra nemôžu samotné vyriešiť problémy s komunikáciou v Európskej únii, ale môžu, popri zlepšených konzultačných mechanizmoch, prispieť k zvýšenej účasti občanov na diskusii o Európe.

3.3 Na základe odporúčaní, uvedených v stanovisku na žiadosť Európskeho parlamentu o období hodnotenia („reflection period“) bude výbor naďalej podporovať inštitúcie, aby presadzovali ustanovenia ohľadom participatívnej demokracie v Zmluve o Ústave. EHSV predovšetkým: — vyzýva Európsku komisiu, aby podala jeden alebo viac návrhov stanovujúcich nové spôsoby a procesy intenzívnejšieho zapájania organizovanej občianskej spoločnosti do tvorby politiky Európskej únie v duchu článku I-47 Zmluvy o Ústave; — vyzýva Komisiu, aby urobila konkrétne kroky na zvýšenie priameho zapojenia občanov do politického procesu na úrovni EÚ tým, že uváži, či má podať návrh zameraný na zapojenie európskych občianskych iniciatív do procesu tvorby právnych predpisov, ako je stanovené v článku I-4 ods.4 Zmluvy o Ústave; — vyzýva Európsku komisiu, aby zvážila podanie návrhu na skutočnú komunikačnú politiku; — teší sa na úplnú implementáciu a rešpektovanie nového protokolu o spolupráci medzi Európskou komisiou a Európskym hospodárskym a sociálnym výborom (3), ktorý zaistí uplatňovanie „posilnenej kultúry dialógu a užšiu spoluprácu s organizovanou občianskou spoločnosťou a jej zástupcami v procese prípravy a uplatňovania politiky a rozhodnutí Európskej únie“.

3.4 V duchu „Plánu D“ Európskej komisie výbor vyzýva Európsku komisiu a najmä jej zástupcov v členských štátoch, aby plne zapojili členov výboru do všetkých iniciatív zameraných na podporu diskusie na úrovni členských štátov, čím bude zaručené, že hlas organizovanej občianskej spoločnosti bude zohľadnený systematickejšie a primeranejšie.

3.5 Výbor si v tejto súvislosti všíma rôzne konkrétne aktivity navrhované Európskou komisiou pri stimulovaní širšej verejnej diskusie a podpore účasti občanov na demokratickom procese a vyzýva ju, aby v plnej miere zapojila výbor a jeho členov, predovšetkým tam, kde je potrebné zobrať do úvahy hlas organizovanej občianskej spoločnosti.

3.6 V tejto súvislosti si výbor rovnako všíma časť 5 oznámenia o financovaní a najmä presvedčenie Komisie, že „zvyšné zdroje by sa mali využiť na podporu iniciatív členských štátov a občianskej spoločnosti“. Ako už bolo uvedené, výbor je pripravený decentralizovať formu svojho úspešného fóra zainteresovaných strán a začať podobné aktivity spolupráce s Európskou komisiou na úrovni členských štátov, vrátane spoločného financovania.

V Bruseli 14. decembra 2005 Predsedníčka Európskeho hospodárskeho a sociálneho Anne-Marie SIGMUND

(1) „Obdobie premýšľania. Štruktúra, témy a rámec hodnotenia rozpravy o Európskej únii“.

(2) Ref. dok. 10255/1/05 rev. 1

(3) Podpísaný v Bruseli 7. novembra 2005. Text je k dispozícii na internetovej stránke EHSV.